“Купцы!” – папаўзло па калоне. Франтавыя камандзіры паздароўкалі­ся з афіцэрамі, разам перакурылі і пачалі прымаць папаўненьне: кожны ўзвод, роту, батальён. Абмен паперамі быў нядоўгім. Капітан і ягоныя напарнікі, як толькі перадача скончылася, разьвіталіся і сьпешна пакіраваліся да брукаванкі. Новыя камандзіры ўзвадоў з ліку шараговых адразу прызначылі камандзіраў аддзяленьняў і загадалі ім перапісаць сваіх байцоў, атрымаць зброю, якую прывезьлі на нямецкіх вазах. Да маёра, які назіраў за ўсім здаля, пацягнуліся ўзводныя з дакладамі.